CELEX: 32007R1073
Language: el
Date: 2007-09-19 00:00:00
Title: Κανονισμός (ΕΚ) αριθ. 1073/2007 της Επιτροπής, της 19ης Σεπτεμβρίου 2007 , περί της θέσπισης απαγόρευσης της αλιείας τόνου από κοινοτικά σκάφη στον Ατλαντικό Ωκεανό, ανατολικά του γεωγραφικού μήκους 45° Δ, και στη Μεσόγειο

20.9.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 245/3
            
         
      ΚΑΝΟΝΙΣΜΌΣ (ΕΚ) αριθ. 1073/2007 ΤΗΣ ΕΠΙΤΡΟΠΉΣ
   
   της 19ης Σεπτεμβρίου 2007
   περί της θέσπισης απαγόρευσης της αλιείας τόνου από κοινοτικά σκάφη στον Ατλαντικό Ωκεανό, ανατολικά του γεωγραφικού μήκους 45° Δ, και στη Μεσόγειο
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της κοινής αλιευτικής πολιτικής (1), και ιδίως το άρθρο 26 παράγραφος 4,
   τον κανονισμό (ΕΚ) αριθ. 2847/93 (ΕΟΚ) του Συμβουλίου, της 12ης Οκτωβρίου 1993, για τη θέσπιση συστήματος ελέγχου της κοινής αλιευτικής πολιτικής (2), και ιδίως το άρθρο 21 παράγραφος 3,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 41/2007 του Συμβουλίου, της 21ης Δεκεμβρίου 2006, περί καθορισμού, για το 2007, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων και των συναφών όρων στα κοινοτικά ύδατα και, για τα κοινοτικά σκάφη, σε ύδατα όπου απαιτούνται περιορισμοί αλιευμάτων (3), καθορίζει την ποσότητα τόνου που μπορεί να αλιευθεί το 2007 στον Ατλαντικό Ωκεανό, ανατολικά του γεωγραφικού μήκους 45° Δ, και στη Μεσόγειο από κοινοτικά αλιευτικά σκάφη.
            
         
               (2)
            
            
               Η κοινή αλιευτική πολιτική έχει στόχο να εξασφαλίσει την μακροπρόθεσμη βιωσιμότητα του κλάδου της αλιείας μέσω της αειφόρου εκμετάλλευσης των έμβιων υδρόβιων πόρων, με βάση την προληπτική προσέγγιση.
            
         
               (3)
            
            
               Τα στοιχεία που διαθέτει η Επιτροπή καθώς και οι πληροφορίες που συνέλεξαν οι επιθεωρητές της κατά τη διάρκεια των αποστολών τους στα οικεία κράτη μέλη, δείχνουν ότι οι αλιευτικές δυνατότητες τόνου στον Ατλαντικό Ωκεανό, ανατολικά του γεωγραφικού μήκους 45° Δ, και στη Μεσόγειο, οι οποίες έχουν διατεθεί στην Κοινότητα για το 2007 θεωρούνται εξαντλημένες.
            
         
               (4)
            
            
               Είναι συνεπώς αναγκαίο να καθορίσει η Επιτροπή, με δική της πρωτοβουλία, την ημερομηνία κατά την οποία η κοινοτική ποσόστωση θεωρείται ότι έχει εξαντληθεί και να απαγορεύσει από την ημερομηνία αυτή την αλιεία του εν λόγω αποθέματος τόνου. Είναι επίσης αναγκαία η απαγόρευση της διατήρησης επί του σκάφους, της μεταφόρτωσης και της εκφόρτωσης του εν λόγω αποθέματος που έχει αλιευθεί από κοινοτικά σκάφη από την εν λόγω ημερομηνία.
            
         
               (5)
            
            
               Η αλιεία του τόνου καθώς και η διατήρηση επί του σκάφους, η μεταφόρτωση και η εκφόρτωση των αλιευμάτων έχουν ήδη απαγορευθεί στην Ιταλία και τη Γαλλία με τον κανονισμό (ΕΚ) αριθ. 999/2007 της Επιτροπής, της 28ης Αυγούστου 2007, για τη θέσπιση απαγόρευσης της αλιείας τόνου στον Ατλαντικό Ωκεανό, ανατολικά του γεωγραφικού μήκους 45° Δ και στη Μεσόγειο, από σκάφη που φέρουν σημαία Ιταλίας (4) και με τον κανονισμό (ΕΚ) αριθ. 1048/2007 της Επιτροπής, της 11ής Σεπτεμβρίου 2007, για τη θέσπιση απαγόρευσης της αλιείας τόνου στον Ατλαντικό Ωκεανό, ανατολικά του γεωγραφικού μήκους 45° Δ, και στη Μεσόγειο, από σκάφη που φέρουν σημαία Γαλλίας (5).
            
         
               (6)
            
            
               Λαμβανομένων υπόψη των στοιχείων που συνέλεξε η Επιτροπή σχετικά με την εξάντληση των αλιευτικών δυνατοτήτων για τον τόνο στον Ατλαντικό Ωκεανό, ανατολικά του γεωγραφικού μήκους 45° Δ, και στη Μεσόγειο, ο παρών κανονισμός πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Εξάντληση ποσόστωσης
   Τα αλιεύματα τόνου στον Ατλαντικό Ωκεανό, ανατολικά του γεωγραφικού μήκους 45° Δ, και στη Μεσόγειο από σκάφη που φέρουν σημαία κρατών μελών θεωρείται ότι έχουν εξαντλήσει την ποσόστωση που έχει κατανεμηθεί στην Κοινότητα από την ημερομηνία έναρξης ισχύος του παρόντος κανονισμού.
   Άρθρο 2
   Απαγορεύσεις
   Η αλιεία τόνου στον Ατλαντικό Ωκεανό, ανατολικά του γεωγραφικού μήκους 45° Δ, και στη Μεσόγειο από σκάφη που φέρουν σημαία ή είναι νηολογημένα στην Κύπρο, την Ελλάδα, την Ισπανία, τη Μάλτα ή την Πορτογαλία απαγορεύεται από την ημερομηνία έναρξης ισχύος του παρόντος κανονισμού μέχρι τις 31 Δεκεμβρίου 2007.
   Απαγορεύεται επίσης η διατήρηση επί του σκάφους, η μεταφόρτωση ή η εκφόρτωση του εν λόγω αποθέματος που έχει αλιευθεί από τα σκάφη αυτά κατά τη διάρκεια της εν λόγω περιόδου.
   Άρθρο 3
   Έναρξη ισχύος
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 19 Σεπτεμβρίου 2007.
      
         
            Για την Επιτροπή
         
         Joe BORG
         
         
            Μέλος της Επιτροπής
         
      
   
   
      (1)  ΕΕ L 358 της 31.12.2002, σ. 59. Κανονισμός όπως τροποποιήθηκε με τον κανονισμό (ΕΚ) αριθ. 865/2007 (ΕΕ L 192 της 24.7.2007, σ. 1).
   
      (2)  ΕΕ L 261 της 20.10.1993, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1967/2006 (ΕΕ L 409 της 30.12.2006, σ. 11· όπως διορθώθηκε με την ΕΕ L 36 της 8.2.2007, σ. 6).
   
      (3)  ΕΕ L 15 της 20.1.2007, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 898/2007 της Επιτροπής (ΕΕ L 196 της 28.7.2007, σ. 22).
   
      (4)  ΕΕ L 226 της 30.8.2007, σ. 5.
   
      (5)  ΕΕ L 240 της 13.9.2007, σ. 3.